Source: https://spisiakoviny.eu/import/sud-zamietol-odvolanie-podnikatela-sajgala-a-poslal-ho-na-osem-rokov-do-vazenia/61112
Timestamp: 2019-05-27 14:38:55+00:00
Document Index: 335282

Matched Legal Cases: ['Súd ', 'Súd ', 'súd ', 'súd ', 'súd ', 'súd ', 'súd ', 'súd ', 'Súd ']

Súd zamietol odvolanie podnikateľa Šajgala a poslal ho na osem rokov do väzenia - Spišiakoviny.eu
HomeSlovenskoSúd zamietol odvolanie podnikateľa Šajgala a poslal ho na osem rokov do väzenia
Dňa: 2. mája 2019 | Zobrazení: 11x
BANSKÁ BYSTRICA 2. mája (WebNoviny.sk) – Odvolací senát Krajského súdu v Banskej Bystrici vo štvrtok zamietol odvolanie horehronského podnikateľa Igora Šajgala stíhaného v súvislosti s vraždou Jána Kubašiaka a potvrdil prvostupňový rozsudok o odňatí slobody na osem rokov väzenia a na peňažný trest 35-tisíc eur.
Rozhodnutie súdu je právoplatné a predseda senátu nariadil aj výkon trestu. Podnikateľ povedal, že je nevinný, má 65 rokov, je chorý a trest pre neho znamená trest smrti.
Tretie rozhodnutie prvostupňového senátu
Igora Šajgala v septembri 2018 senát Okresného súdu v Banskej Bystrici uznal za vinného, že si objednal lúpežný útok na svojho bývalého spoločníka Jána Kubašiaka a vydieral ho i s manželkou.
Išlo už o tretie rozhodnutie prvostupňového senátu v tejto veci, aktuálne po tom, ako Najvyšší súd SR zrušil doterajšie rozhodnutia prvostupňového i Krajského súdu v Banskej Bystrici a vec vrátil na doplnenie dokazovania na základe dovolania obžalovaného. Odsúdil ho na osem rokov väzenia a na peňažný trest 35-tisíc eur. Šajgalovi advokáti sa odvolali opäť a označili kľúčového svedka Róberta Petluša za nedôveryhodného.
Šajgal opakovane tvrdil, že sa s ním nikdy nestretol a lúpež dokumentov od Kubašiaka si neobjednal. Odvolací senát však poukázal na to, že Petluš podrobnosti akcie komunikoval so Šajgalovým známym, bývalým policajtom Miroslavom Rochovským. V októbri minulého roku Rochovského za sprostredkovanie akcie voči Kubašiakovi odsúdil prvostupňový súd na štyri roky nepodmienečne.
Kubašiaka zavraždili 14. novembra 2006
Ten na akciu za peniaze naviedol trenčianskeho policajta Juraja Roszíka a jeho kolegu Róberta Červeňana. Ako objednávateľa útoku na Kubašiaka žaloval prokurátor jeho bývalého spoločníka Šajgala. Zároveň mu kládol za vinu i vydieranie manželov Kubašiakovcov.
Šajgal sa na odvolacom konaní v roku 2015 ospravedlnil zo zdravotných dôvodov, inak by ho bol súd vzal hneď do výkonu trestu. Pretože do väzenia nenastúpil, súd na neho vydal zatykač a odvtedy bol podnikateľ „nezvestný“ a aj pojednávanie po dovolaní na Najvyšší súd SR sa konalo ako proti ujdenému.
Na políciu prišiel ako Pavol Hazucha
Podnikateľa Šajgala zadržali v decembri minulého roku po tom, ako prišiel na obvodné oddelenie vo Veľkom Blhu požiadať o potvrdenie o strate dokladov.
Predstavil sa ako Pavol Hazucha, ale policajti vo svojom registri také meno nenašli. Jeden z pátračov ho však spoznal i napriek tomu, že Šajgal zmenil výzor. Podstatne schudol, mal tmavé vlasy a bradu. Svoju pravú identitu však nepoprel a na odvolacom konaní už mal pôvodnú farbu vlasov.
Obhajca Ondrej Zachar pre SITA potvrdil, že s rozhodnutím odvolacieho senátu nesúhlasia a napadnú ho podaním mimoriadneho opravného prostriedku na Najvyššom súde SR, ako to už raz urobili. Dozorujúci prokurátor Úradu špeciálnej prokuratúry je s verdiktom spokojný.
Krajský súd zamietol i odvolanie vdovy po Kubašiakovi, ktorá nesúhlasila s výrokom prvostupňového súdu, že svoje nároky na náhradu škody si má uplatniť v civilnom konaní. Šajgal si trest má odpykať v ústave so stredným stupňom stráženia.
Zdroj: Webnoviny.sk – Súd zamietol odvolanie podnikateľa Šajgala a poslal ho na osem rokov do väzenia © SITA Všetky práva vyhradené.